Privat, senzill i sense flors: Així serà el funeral de Felip d’Edimburg\nDol al Regne Unit\nLa reina Isabel II decreta vuit dies de dol nacional i palau posa en marxa l’organització de la seva cerimònia al castell de Windsor\n10 de d’abril del 2021. 21:20\nEls funerals del príncep Felip d’Edimburg tindran lloc el pròxim dissabte 17 d’abril a les 15.00 hores locals a la capella de Sant Jordi del castell de Windsor, la residència reial on va morir divendres passat. Així ho ha confirmat aquest dissabte el palau de Buckingham, que en un comunicat també ha assenyalat que es tractarà d’una cerimònia privada, no un funeral d’Estat, i que es retransmetrà per televisió.\nLa mort del duc d’Edimburg activa automàticament, com per altres membres de la família reial britànica, un pla d’organització del funeral. En el cas del marit de la reina Isabel II es tracta del pla ‘Forth Bridge’, batejat així en honor a un pont pròxim a la ciutat d’Edimburg. El pla, no obstant, s’haurà d’adaptar a situació actual de pandèmia. La reina Isabel II ha decretat vuit dies de dol nacional.\nEl College of Arms, una organització estretament relacionada amb l’aplicació dels protocols reials, va avançar a la seva pàgina web que el príncep Felip no tindrà un funeral d’Estat i que el seu fèretre no serà exposat al públic. Les seves restes mortals reposaran al castell de Windsor, a l’oest de Londres. Abans, s’haurà celebrat un funeral a la capella de Sant Jordi, «segons el costum i el desig de sa altesa reial», assenyala el College of Arms. Segons les noves normes de relaxació del confinament contra el coronavirus, vigents a partir de dilluns que ve al Regne Unit, als funerals hi pot assistir un màxim de 30 persones.\nEl Regne Unit ha començat aquest migdia els protocols per al comiat de Felip d’Edimburg amb salves de 41 trets que s’han repetit per llocs emblemàtics de tot el país. S’espera que als funerals assisteixi el seu net, el príncep Enric, però no la duquessa de Sussex, Meghan Markle, embarassada, que es quedarà a la seva residència de Califòrnia. Les seves acusacions d’haver patit episodis familiars de racisme van posar la monarquia britànica en una situació especialment compromesa.\nSense flors per la Covid\nLes cerimònies i homenatges s’han hagut de revisar a causa del Covid-19. Per evitar el risc de contagi, la família reial ha demanat als britànics que no vagin a les residències reials, com el palau de Buckingham, a dipositar flors sinó que facin una donació a una organització benèfica. També s’ha publicat a internet un llibre de condol virtual. No obstant, algunes persones han anat a les portes de les residències reials per dipositar flors en honor al duc d’Edimburg.\nDol en la monarquia\nMor Felip d’Edimburg, el consort reial més longeu en la història britànica\nLa prevista senzillesa de la cerimònia coincideix amb la personalitat del duc d’Edimburg, que volia un funeral «sense un gran enrenou», segons els columnistes reials. Felip, antic comandant de marina, va expressar el seu desig que el funeral fos d’estil militar a la capella de Sant Jordi del castell de Windsor. Segons mitjans britànics, el duc d’Edimburg no volia ser enterrat a la capella de Sant Jordi ni a l’abadia de Westminster, sinó als jardins Frogmore, contigus al castell de Windsor. Aquesta finca acull el mausoleu de la reina Victòria i el seu marit Albert. Eduard VIII, que va abdicar per casar-se amb la nord-americana divorciada Wallis Simpson, també hi està enterrat.\nPel que sembla, el duc d’Edimburg es va implicar personalment en els preparatius del seu funeral, coordinats per l’oficina del Lord Chamberlain al palau de Buckingham. El Lord Chamberlain, actualment William Peel, és el funcionari de més rang a la casa reial i la seva oficina organitza cerimònies com les recepcions oficials i visites d’Estat. Segons el protocol, el Lord Camarlenc consulta primer amb el primer ministre i després amb la reina per acordar l’anunci de la mort i posteriorment del funeral d’un membre de la família.\nJohnson dona les gràcies «com a nació» al príncep Felip\nEl missatge de condolença de Felip VI i Letícia després de la mort de Felip d’Edimburg\nAixí, segons el protocol, les banderes oficials onejaran a mig pal fins a les 08.00 hores locals de l’endemà del funeral. L’estendard sobre la residència reial continuarà onejant per simbolitzar la continuïtat de la monarquia. Els membres de la família reial i la casa reial duran roba fosca i braçalets de dol.\nNormalment el funeral d’un alt membre de la família reial té lloc vuit dies després de la seva mort, segons l’associació nacional d’oficials cívics. També es podrien guardar dos minuts de silenci el dia de les exèquies.\nIsabel II d'Anglaterra Regne Unit Londres


Picassent acull una conferència sobre ètica, valors i ciutadania\nLa catedràtica Adela Cortina va moderar el passat divendres a la Casa de Cultura l’últim dels 3 simposis sobre ètica que s’inclou dins del programa Benestar, formació, territori de la Diputació de València. Aquestes jornades també s’han portat a terme a Alzira i Gestalgar.\nPensar i reflexionar sobre l’ètica per a la inclusió social de la diversitat funcional ha sigut l’objectiu d’aquesta jornada celebrada dins del primer bloc del programa «Benestar, Formació, Territori», una iniciativa organitzada conjuntament per la Diputació de València i la Universitat de València i que va tindre lloc al nostre municipi el passat divendres, 10 de novembre.\nL’alcaldessa del municipi, Conxa Garcia, i el vicerector de Participació i Projecció Territorial de la Universitat de València, Jorge Hermosilla, varen ser els encarregats d’inaugurar la sessió amb una taula redona conformada pels professors de l’Àrea de Filosofia Moral i Política de la UV, Jesús Conill i Enrique Herreras, i Ana Noguera, membre del Consell Valencià de Cultura. Tots tres varen debatre sobre la forma de crear un marc intercultural per a orientar la societat cap a una autèntica convivència integradora que incloga les persones amb diversitat funcional.\nL’alcaldessa es va mostrar molt satisfeta de la celebració d’aquest simposi, ja que segons va declarar, «Este programa ha permés portar a Picassent les reflexions d’especialistes en aquesta matèria per tractar qüestions tan vitals i actuals per a la societat de hui com són la diversitat funcional, els valors de la ciutadania per a la convivència i els drets humans».\nPicassent augmenta les ajudes agràries 'Terme Viu'


Els que no voten - Nosaltres La Veu\nEls que no voten\nDiumenge, 27 de juny de 2021 - 06:00h\nSón milions i ja no compten, i ho saben. Es reconeixen com absolutament prescindibles i probablement ho són, deambulant per les fronteres d'un sistema que els ha anats excloent, especialment als més pobres. Són els que no voten. Les dificultats per a ells no han cessat de créixer, hi ha països en què als potencials votants han d'inscriure's després de penosos tràmits i hi ha altres on als emigrants se'ls posen tota mena de traves per a votar, però en general assistim a tot un procés de despossessió democràtica que va deixant en la cuneta a una gran part de ciutadans, quasi oblidats, o decebuts per la política convencional, relegats per una democràcia progressivament degradada.\nA Occident la mitjana de l'abstenció ronda el 30%, un terç de la ciutadania que sembla que ha tirat la tovallola, com potser eixe 66 % de ciutadans francesos que no anaren a votar en les darreres eleccions regionals. Gent que se sent desenganyada, desesperançada, escèptica amb el fet que votant es puguen canviar les coses. Una situació que a la dreta i les forces del neoliberalisme els ve de meravella, perquè els seus excessos depenen en gran manera del fet que condisca el desencantament i eixa idea tan thatcheriana que afirma que no hi ha alternativa. Però, com els aturats de llarga duració que ja han renunciat a veure la llum al final del túnel, als no votants, molts d’ells exvotants, ja tot els acaba sent igual i només veuen teatre i pèrdua de temps on uns altres encara intuïxen una finestra d'oportunitat.\nLa desmobilització democràtica rosega sense pietat la medul·la del poc estat del benestar que puga quedar, afona en el fals apoliticisme als que res no esperen de la política excepte pitjors mals, com l'irrefrenable ascens de la nova extrema dreta, alhora que s’afeblix la resistència exercida des de les urnes i s’allunya als més joves d'un compromís que es veu d’entrada condemnat al fracàs. Tal vegada en alguna zona en penombra estan germinant les llavors d'una democràcia directa des de baix que sap que haurà de sobreviure pel seu compte, aliena als vaivens de l'oposició Estat-Mercat, ja que en realitat tal oposició no és tal sinó una obscena fusió corporativa d'interessos particulars. Tal vegada és així, però no se sap amb certesa quants dels que no voten estan movent-se per estos incipients territoris i quants simplement es mantenen com a exiliats interiors. Potser són encara molt pocs els mobilitzats per una democràcia integral i molts els que es queden a casa, impregnats per un fatalisme que els ancora a la impotència i a la marginació.\nNo hem d'enganyar-nos, a la immensa majoria dels polítics professionals i grups de pressió els que no voten els tenen igual, fins i tot els interessa que siguen cada vegada més perquè així els votants que els emprenyen amb demandes de transparència, control i participació són cada vegada menys, i tot va quedant en una sort de gran simulacre de la festa de la democràcia. I mentrestant, els que romanen en silenci, en la foscor estadística de les enquestes, els sondejos i les anàlisis electorals, es van pansint una mica més en la soledat del ciutadà sense horitzó, del captaire de les urnes, del desnonat constitucional. És molt dur, però cal admetre que ningú es recorda ja d'ells quan els altres han votat. Fins que, potser un dia que no puguen més, es cansen de no comptar i decidisquen fer-se visibles.


El monstre de colors - UIC, amb la complicitat del TRESC\nDel 8 al 29 de març\n39€ tiquet regal vàlid per 3 persones: FES CLIC AQUÍ\n52€ tiquet regal vàlid per 4 persones: FES CLIC AQUÍ\nTiquet bescanviable per a 3 o 4 localitats de qualsevol funció de l'espectacle El monstre de colors" de la temporada 2019/2020 que es representa al Teatre Condal. Imprescindible consultar les funcions/horaris disponibles. El bescanvi del Tiquet Regal es fa exclusivament online a través de la web del Teatre Condal indicant el número de localitzador. Un cop reservades les localitats no es podran modificar ni anul·lar. Un cop finalitzat l'espectacle si no s'ha utilitzat el tiquet no es podrà sol·licitar la devolució de l'import del tiquet.\nEl monstre de colors és un personatge entranyable basat en el llibre de l'Anna Llenas que provoca sentiments d'empatia en els més petits i que els permet identificar i posar nom al que senten en cada moment. Tant el llibre com l'obra de teatre són eines pensades per a facilitar l'expressió de les emocions dels més petits, i no tant petits...\n"La Ventafocs" planteja raonaments, com la voluntat d'autosuficiència o la persecució dels somnis i els anhels personals.\nDel 21 de març al 10 d'abril\nUn espectacle per als més petits, basat en un conte de Françoise Guillaumond, la directora de l'espectacle.\n28 i 29 de març i 4 i 5 d'abril\n"klé" de la Cia. Addaura Teatre Visual\nEndinsem-nos en el món de l'artista Paul Klee i descobrim el Klee pintor, escultor, músic, titellaire i filòsof.\n19 i 19 d'abril\nVine a gaudir d'un dels millors espectacles de circ familiar del 2019.\nRegala Tantarantana Familiar · Pack 3\nRegala Cultura. Tiquet bescanviable per 3 entrades de qualsevol espectacle de la programació familiar del Tantarantana\nBescanviable durant tota la temporada 2020\nL'encanteri del drac\nL'encanteri del drac explica una història plena de valors humans.


El Barça convida a somiar amb un espot - FC Barcelona\nHomeFutbolPrimer EquipNotíciesEl Barça convida a somiar amb un espot\nL’equip de Luis Enrique protagonitza un vídeo per encoratjar els aficionats blaugrana de cara a la nova temporada 2014/15, que acaba de començar\nLa música retrona mentre Leo Messi puja les escales que comuniquen el túnel de vestidors amb la gespa del Camp Nou. Iniesta camina a càmera lenta i Sergio Busquets contempla les graderies buides de l’Estadi mentre una veu en off ressona: “No hi ha somnis impossibles, per a qui no té por de perseguir-los”.\nLa imatge de Rafinha d’esquena mentre contempla el lema ‘més que un club’ de la tribuna lateral enllaça amb la seqüència de Neymar. “Tenir grans somnis, et fa millor”, continua la veu en off, mentre es veu com Luis Suárez contempla la gespa i s’aixeca lentament. La veu segueix la locució: “...però complir-los ... et fa... únic!”.\nAixí comença l’espot que el FC Barcelona ha realitzat per encoratjar la seva afició amb vista a la nova temporada 2014/15, que acaba de començar, en què l’equip blaugrana i l’afició han renovat els somnis i les il·lusions.\nLuis Enrique protagonitza la imatge final de l’anunci amb el lema ‘Tot comença de nou’, després d’un seguit d’accions col·lectives, de jugades i gols.\nL’espot ha estat realitzat en català, castellà i anglès en la seva versió d’un minut, amb l’objectiu de ser viralitzat a les diferents xarxes socials del Club arreu del món. Així mateix, s’ha preparat una versió de 20 segons per a una onada d’emissió a televisió durant aquesta setmana.\nEl Barça ha començat complint amb les expectatives i encapçala en solitari la classificació de la Lliga després de les dues primeres jornades, amb 6 punts i cap gol encaixat, i ho ha fet amb un joc que recupera els signes d’identitat que han distingit l’equip en els millors moments.\nUna temporada plena de cares noves amb les incorporacions de Ter Stegen, Rakitic, Masip, Rafinha, Mathieu, Bravo, Luis Suárez, Douglas i Vermaelen. Tot sota la batuta de Luis Enrique, nou tècnic del primer equip.\nInside view: FC Barcelona new faces 2014/15 per fcbarcelona\nÈxit de l'espot 'Tot comença de nou'


El PSC aspira a ser la primera força política a Lleida el 14-M\nSegons el candidat del PSC al Congrés per Barcelona, José Montilla, el PSC aspira a ser la primera força política a Lleida a les eleccions a les Corts del 14 de març. "Té la responsabilitat de ser l'alternativa madura, sòlida i guanyadora, enfront d'un PP i una CiU que han esdevingut intercanviables". Montilla ha fet aquestes declaracions en la presentació de la candidatura de Lleida al Congrés dels Diputats, que encapçala Teresa Cunillera. L'objectiu del PSC, asegura, és "fer possible a Espanya un govern amic de Catalunya que entengui les nostres aspiracions i que treballi colze a colze amb el govern de Catalunya, presidit per Pasqual Maragall".\n10/02/2004 - 00.00 Actualitzat 17/02/2004 - 12.56\nEn aquest sentit, Montilla ha afirmat que "a les comarques gironines un dirigent de CiU com Enric Millo pugui passar en 24 hores a encapçalar una candidatura del PP; que la candidata del PP, Alícia Sánchez Camacho, intenti fer el salt, sense aconseguir-ho, a la candidatura de CiU, o que aquí, a les Terres de Ponent, el candidat del PP, Jordi Montanya, s'hagi anticipat a la vocació andorrana d'Artur Mas i fins i tot estigui disposat a formar part personalment de les seleccions esportives andorranes, són fets que confirmen que, avui, PP i CiU són més intercanviables que mai". Concretament, per les comarques de Lleida ha dit: "Necessitem a Madrid un govern que aposti per consolidar aquesta zona com el principal espai agroindustrial de Catalunya i un dels principals d'Espanya i del sud d'Europa, així com per desenvolupar un important centre a les terres de Ponent d'activitat logística i transport." També ha afegit que el govern de l'Estat ha d'apostar pels emprenedors i les petites i mitjanes empreses per "desenvolupar el Pirineu més enllà de l'estacionalitat turística", així com "que assumeixi els dèficits en insfraestructures i serveis bàsics acumulats a l'Alt Pirineu i Aran".


Restaurant “Casa Blava” – Raconets\n11/08/20101 min read4 comments\nAnterior article Escapada Sanlúcar de Barrameda\nProxim article Escapada Arcos de la Frontera\nRecomano que mireu les instruccions, que hi ha a la mateixa web del restaurant, per arribar-hi. Està molt ben indicat.\nTelf: +34 936749351\nRestaurant ubicat a una casa amb molta història. A 1925 l'utilitzaven els caçadors. Durant la guerra civil va ser refugi dels republicans que s'amagaven. Després, es va convertir en un "merendero" i, finalment, al 2003 es va transformar en el restaurant fantàstic que és ara.\nPer mi, és rel.levant anar-hi quan fa bon temps perquè la terrassa és un dels encants més gran del restaurant. Està orientada cap al bosc, donant una tranquil.litat immensa. S'està súper a gust als vespres de l'estiu. A la part de baix, hi ha un chill-out moníssim on preparen gin tònics boníssims.\nTambé tenen un menjador (més d'hivern) amb unes vitrines impressionants per no perdre les vistes.\nTancat diumenge nit i dilluns.\nTipus: cuina a la brasa. El menjar és de molt bona qualitat. Es recomana el ravioli de foie amb mango, una autèntica delícia. El pernil de jabugo està de pecat. Els segons plats son tots cuinats a brasa. La botifarra de bolets, les costelletes de xai i l'hamburguesa estan boníssimes. Els acompanyaments els porten en un plat a part, segons l'elecció que facis (patates fregides, patates braves, saltat de bolets, etc). Les racions no son petites.\n15/08/2010 a les 18:52\nbuff! vull anar…\nraconets ha dit:\n15/08/2010 a les 18:56\nun lloc mooolt agradable! Si pots, fes una visita abans de que s’acabi l’estiu.\n07/08/2011 a les 10:03\nJo he estat amb tu i amb la Piruleta. Boninississisim tot!!!\nARIMON CENTRE WELLNESS ha dit:\n05/01/2014 a les 0:36\nMoltes felicitats!!! Bona feina.


Donem la benvinguda a la tardor amb una festa familiar el dia 7 de novembre | AMPA Els Aigüerols\nDonem la benvinguda a la tardor amb una festa familiar el dia 7 de novembre\nLa recent renovada comissió de festes de l’AMPA d’Els Aigüerols organitzarà una festa per a les famílies el divendres 7 de novembre per tal de donar la benvinguda al nou curs i celebrar l’arribada de la tardor.\nLa festa tindrà lloc a les 16.30 al pati de l’escola i hi haurà música, jocs tradicionals, tallers i castanyes. Us animem a assistir i passar plegats una bona estona en família.\nLa festa del divendres 7 de Novembre a les 16:30 s’està cuinant al forn amb molt d’amor, tot i així, famílies necessitem de la vostra col·laboració i us demanem que:\n• Ens porteu bosses plenes de fulles dels arbres i pinyes per guarnir el nostre pati.\n• Uns dolços per acompanyar la xocolata desfeta (pa de pessic, melindros, etc…)\n• Us convidem a participar en la confecció de la decoració de la festa el proper dimarts a les 15:00 a l’escola. Sinó ho acabem aquell dia ens tornarem a reunir a la mateixa hora i lloc els dies vinents (dimecres i dijous).\n• El mateix divendres a les 15:00 entrarem a l’escola per decorar el pati, així quan els nostres fills i filles surtin a les 16:30 es trobaran el seu pati transformat en un bonic bosc de tardor.\nTanmateix us informem que, les persones que vulguin col·laborar en l’organització d’aquesta festa, poden posar-se en contacte amb l’AMPA a través del correu info@ampaelsaiguerols o contactar amb la Patrícia Peguero. Pareu atenció als canals habituals de l’AMPA per a més informació sobre aquest esdeveniment.\n← 17 infants esperen poder anar a la mateixa escola que els seus germans…\nPrimera reunió de la cavalcada de Reis 10N →


Inaugurem la temporada de calçots - Restaurant Ermita de Brugués\nTot i la calor dels dies de novembre, (l’estiuet de Sant Martí va passar per aquí), som ja al desembre i per tant és temporada de calçots.\nEls calçots són un producte molt arrelat a casa nostra, però la veritable força del calçot és el ritual que s’amaga al seu darrere: la calçotada. Una calçotada és una celebració de l’amistat, la companyonia i la família; una festa al voltant d’una taula, per riure, gaudir i compartir. Aquesta és la clau d’una bona calçotada.\nCompartim l’encesa del foc i el manteniment de la flama. Compartim la graella plena d’aquesta peculiar varietat de cebes tendres. Compartim la teula on se serveixen i la salsa en la què els suquem. I compartim el riure de veure segons qui amb pitet, amb els dits negres i el vi regalimant per la barbeta després de beure del porró. Aquests són els secrets de l’èxit d’una bona calçotada, que és millor com més amics i familiars hi reunim. A vegades a peu dret, al costat mateix del foc; d’altres vegades asseguts al voltant de la taula, teula amunt i teula avall.\nLa temporada de calçots s’allarga fins a finals de l’hivern i al Restaurant Ermita de Brugués la celebrem incorporant els calçots a la nostra carta, però també amb un Menú Calçotada que vestim amb pà torrat, carxofes a la brasa, graellada de carns, vins i postres. Els qui venen per primera vegada repeteixen, i això per a nosaltres ja és la millor de les satisfaccions. Descarrega’t aquí el menú sencer amb preu i tot…\nAdherits a la campanya de Turisme del Baix Llobregat\nAprofitem per comentar-vos que finalment hem donat el pas i ens hem adherit a la campanya de promoció del Consorci de Turisme de Baix Llobregat. I és que al Restaurant Ermita de Brugués ja fa temps que fem servir productes de qualitat i de proximitat, productes del Parc Agrari del Baix Llobregat\n2 Responses to "Inaugurem la temporada de calçots"\n6 març, 2016 a les 21:09\nHola, m’agradaria sapiguer el preu de menú per persona de calçotada, aixi com sapiguer si son ilimitats. Gracies!!!\n30 març, 2016 a les 15:13\nPrimer de tot, mil disculpes perquè hores d’ara encara estem enllestint detalls del lloc web (potser hauràs vist que encara queden continguts pendents…) i això afecta també l’atenció a usuaries com tu, que es troben amb el nostre involuntari silenci… Mil disculpes més si s’escau!\nEsperem però arriba encara a temps… Si més no, encara pots gaudir del menú. El preu i els detalls els trobaràs a la nostra pàgina a Facebook i des d’aquest mateix enllaç.


Aquest any la factura de la llum s’encarirà cent euros de mitjana - L´OCUC\nHomeActualitatAquest any la factura de la llum s’encarirà cent euros de mitjana\n20 de gener, 2017 Ocuc Actualitat 0\nCauses de la pujada del rebut de la llum i consells per reduir-lo.\nEl passat dimecres 18 de gener el preu mitjà de l’electricitat va tornar a batre un rècord, va ser el més alt dels últims tres anys. El rebut de la llum ha registrat un augment dels preus d’entre el 15 i el 20% des que ha començat el mes.\nLa pujada del preu de la electricitat coincideix amb els dies de més consum de l’any i amb els dies més freds de l’any causats l’onada de fred polar que està patint la península.\nEl preu de la llum en el mercat majorista significa un 35% del rebut elèctric. La resta del rebut són els anomenats peatges de la llum i els impostos i taxes que romanen congelats al llarg de l’any. El govern ha xifrat l’impacte de l’encariment del rebut de la llum en 100 euros de mitjana anuals, és a dir, un augment d’entre 7 i 8 euros mensuals.\n¿Per què ha pujat el preu de la llum?\nL’onada de fred que pateix la península ha disparat la demanda d’energia.\nLa pujada de preus els últims dies respon, sobretot, a les condicions climàtiques. L’absència de vent i pluja aquests dies juntament amb la baixada dels nivells d’aigua dels embassaments han fet que l’aportació d’energia eòlica i hidràulica a la producció d’energia sigui escassa, i que per tant augmenti el preu de la llum, ja que l’electricitat més econòmica es produeix amb aigua.\nUn altre factor que també influeix en l’augment del preu és el tancament de plantes nuclears a França. Espanya normalment adquireix electricitat a preus baixos de França, però amb el tancament de les nuclears s’han girat les tornes i és França qui ha de comprar quilowatts a Espanya per cobrir la seva pròpia demanda.\nUna altra de les possibles causes és l’augment del preu del petroli de les últimes setmanes degut a la reducció de l’oferta dels països productors de petroli.\n¿Què podem fer els consumidors i usuaris per reduir la factura de la llum?\nDavant d’aquestes pujades de la factura de la llum us oferim una sèrie de consells per saber en què i com reduir-la:\nRevisa i entén la factura de la llum, d’aquesta forma podràs obtenir informació sobre d’on podem estalviar.\nConeix la potència que tens contractada. Per saber-ho només cal que ho consultis en qualsevol de les factures d’electricitat que disposis. De cara a buscar un estalvi has de saber quina potència necessites realment i ho pots calcular mitjançant les calculadores de potència que tenen algunes elèctriques a les seves pàgines web. Has de tenir en compte que si redueixes massa la potència és molt probable que ens acabin saltant els ploms si connectem molts aparells a la vegada.\nLa tarifa de discriminació horària. És una tarifa semblant a l’antiga tarifa nocturna que poques famílies coneixen i la tenen contractada. Aquesta tarifa permet obtenir un estalvi del 47% en determinades hores (de 0 a 12 i de 22 a 24 hores a l’hivern i de 0 a 13 i 23 a 24 hores a l’estiu). Però has de tenir en compte que el preu per quilowatt hora en les hores puntes augmenta un 35% (de 12 a 22 hores a l’hivern i de 13 a 23 hores a l’estiu).\nRedueix el consum de llum. Pots reduir el consum elèctric realitzant petites accions com ara apagar els electrodomèstics i no deixar-los en “stand-by”, apagar les llums cada vegada que surtis d’una habitació, utilitzar llums LEDS, utilitzar electrodomèstics d’alta eficiència energètica (A+++)…\nBono social. Es va crear a l’any 2009 i els beneficiaris d’aquest bonus tenen un descompte del 25% sobre el PVPC (preu voluntari del petit consumidor). Aquest bonus el poden sol·licitar pensionistes, famílies nombroses, aturats i consumidors amb potencia contractada menor a 3 quilowatts hora en el seu domicili habitual.\nTotes les administracions catalanes s’uneixen per lluitar contra la pobresa energètica\nD’altra banda, el passat dijous 19 de gener El Govern de la Generalitat, les quatre Diputacions catalanes, l’Àrea Metropolitana de Barcelona, l’ACM i la FMC, l’Ajuntament de Barcelona i els ajuntaments catalans van presentar un conveni comú que presentaran a les empreses de subministrament energètic (gas i electricitat) per pressionar i aconseguir que compleixin la llei 24/2015, i poder així acabar amb els casos de pobresa energètica.\nEl document que van presentar obliga a les subministradores a fer-se càrrec de com a mínim el 50% del cost de les factures de les famílies en situacions vulnerables, i estableix els mecanismes de bonificació i descompte de la despesa, de la condonació de deutes, i el protocol d’actuació.\nPots consultar el següents links del passat 19 de gener on L’OCUC intervé donant alguns d’aquests consells:\nTelenotícies RTVE (a partir del minut 3.40): http://www.rtve.es/alacarta/videos/linformatiu/linformatiu-19-01-2017/3874518/\nTelenotícies BTV (a partir del minut 4.30): http://www.btv.cat/alacarta/btv-noticies-vespre/48790\naugment de la factura elèctrica\naumneto factura eléctrica\n1 d'agost, 2017 Ocuc 0


El Gran Recapte d'enguany ha hagut de canviar de model per una campanya de donacions econòmiques | Àngel Ullate\nRecta final d'un Gran Recapte diferent però molt necessari\nL'entitat ha hagut de canviar el model de les donacions a causa de les restriccions per la pandèmia\nper Jordi Olària Gras 20/11/2020 06:00h\nLa pandèmia de Covid ha impactat de ple a l'àmbit de l'atenció social. Prova d'això són les dades i les alertes que des d'entitats com el Banc dels Aliments s'han fet públiques recentment. Precisament per això, la campanya del Gran Recapte que està en marxa aquesta setmana, és la més necessària dels darrers anys.\nLes restriccions i les mesures sanitàries han provocat que no es pugui fer de la manera habitual, amb donacions de menjar a la sortida dels supermercats, i l'entitat ha habilitat una campanya de donacions econòmiques. Habitualment és durant el cap de setmana quan es registra el volum més important de donacions, una dinàmica que confien que es mantingui enguany.\nFins avui, segons les primeres impressions, «la gent està col·laborant, estem rebent trucades i s'estan fent donacions al web», expliquen des del Banc dels Aliments de les Comarques de Tarragona. Admeten que el canvi de model els pot anar en contra, i de fet ja han explicat des que es va presentar la campanya d'enguany, que tampoc en són especialment partidaris.\nDonacions econòmiques que es convertiran en menjar\nEnguany, de manera excepcional, confien, les donacions no seran de menjar que s'hagi comprat a la gran superfície on es faci la donació, sinó que seran econòmiques. A la caixa de les entitats que hi participen es podrà incrementar el tiquet de compra per deixar la diferència com a crèdit per al Banc dels Aliments.\nLa setmana vinent, els supermercats informaran l'entitat de la quantitat recollida, i els voluntaris del Banc dels Aliments compraran menjar per aquest valor a la mateixa superfície comercial, confien també que a un preu menor que l'habitual. La mateixa dinàmica se seguirà amb les donacions que hagin arribat directament al compte de l'entitat.\nAquest canvi de model, juntament amb la situació econòmica i social actual, els fa témer que la participació acabi sent menor del que hauria sigut durant una campanya del Gran Recapte tal com s'havia dut a terme fins ara. Per contra, exposen, ja des de la primera onada de la pandèmia han rebut donacions que no eren habituals tant de particulars com d'institucions públiques.\nEnguany, les aportacions voluntàries de la ciutadania no aniran directament a l'organització sense ànim de lucre, sinó que «ens entrarà directament el menjar al magatzem», exposen. Una necessitat creixent que, segons alerten, serà cada vegada més gran si no es comença a redreçar l'impacte econòmic i social de la crisi.\nLa tasca principal del Banc dels Aliments és distribuir el menjar a les entitats que el proporcionen a les persones necessitades | Àngel Ullate\nNomés poden garantir el servei fins a finals d'any\nEl Gran Recapte suposava, fins ara, recollir el 25% de tot el que es distribueix des del Banc dels Aliments al llarg de l'any. Enguany, tal com han exposat repetidament, la tasca de l'entitat és més necessària, i és que han registrat un increment notable del nombre de persones ateses.\nUna situació que els porta a afirmar que poden garantir seguir proveint el servei que han ofert fins ara el que queda de 2020, però que no tenen clar que puguin mantenir en la mateixa magnitud si a principis del 2021 no es comença a redreçar la situació. A grans trets, actualment passen pel Banc dels Aliments de les Comarques de Tarragona al voltant d'un 50% més de persones que abans de la pandèmia.\nLes dades del mes de març mostraven que s'atenien unes 25.000 persones, xifra que, quan tanqui l'any, calculen que haurà pujat fins a les 36.000. De fet, ja han hagut de reduir el volum d'aliments que lliuren, que ha passat dels onze quilos al mes per persona als sis actuals.\nDes del Banc dels Aliments alerten, també, que la situació pot provocar una crisi social pitjor que la que va començar el 2008. L'afectació tan transversal de les restriccions i els tancaments ha fet que els efectes arribessin a sectors socials que no havien entrat mai a cap circuit de benestar social o d'atenció d'entitats del tercer sector.\nUna altra mostra de la greu situació és que, tot i que la tasca principal de l'entitat és distribuir el menjar que recullen entre els col·lectius que el lliuren a les persones, els darrers mesos han hagut de comprar-ne. Una funció que, fins ara, no havien hagut de fer mai, i que des que va començar la pandèmia ja els ha suposat una inversió de 150.000 euros.\nÉs més, durant aquest any ha anat a l'alça el nombre de persones que, en lloc de dirigir-se a les entitats a les quals el Banc dels Aliments subministra el menjar, han anat directament a les oficines o han trucat o enviat correus electrònics directament al Banc, una dinàmica que, fins ara, no s'havia donat en les proporcions actuals.


El Govern d'Egipte presenta la dimissió\nEuropa Press.- El Govern d'Egipte acaba de presentar la seva dimissió a petició del president Hosni Mubarak, segons informa la televisió nacional egípcia. Més de 2.000 persones han sortit als carrers d'Alexandria per demanar la marxa del president egipci Hosni Mubarak, una manifestació que s'afegeix als centenars de persones que han mantingut ja enfrontaments a primera hora d'aquest matí als carrers d'El Caire.\nLa manifestació amenaça amb reprendre els disturbis d'ahir, que ja s'han cobrat la vida d'almenys 53 persones, segons l'últim balanç proporcionat per la cadena Al Yazira.\nEncara no s'ha donat una confirmació oficial sobre el nombre de víctimes mortals de les protestes. De moment, i sempre segons la cadena panàrab, serien 15 els morts a El Caire, d'altres a Suez i, finalment, 23 morts a Alexandria.\nLa plaça de Tahrir, en el centre d'El Caire, ha estat l'escenari de les protestes més intenses d'avui, quan centenars de persones han estat dispersades a primera hora d'aquest matí pels trets realitzats per la Policia i l'Exèrcit mentre diversos tancs envoltaven el lloc.\nLa concentració havia estat pacífica fins que un grup de manifestants ha intentat avançar cap al Ministeri de l'Interior, moment en el qual les forces de seguretat han començat a disparar, encara no se sap si amb munició real, segons corresponsals de la cadena.\nD'igual manera s'estan tornant a escoltar trets prop de la seu del Partit Nacional Democràtic (PDN) de Mubarak a Suez, segons informan alguns testimonis. La tensió també és alta en Ismailiya, en el nord del país, on s'estan produint enfrontaments esporàdics entre manifestants i forces de seguretat, segons van informar també testimonis presencials a la cadena panárabe.\nNova formació de Govern\nMubarak, ja havia anunciat aquest passat divendres que ha demanat al Govern la seva dimissió i que avui tenia previst nomenar un nou Executiu, després de la jornada de manifestacions massives en contra del seu règim que ha obligat a desplegar a l'Exèrcit per contenir les protestes.\n"He demanat al Govern que dimiteixi avui (per ahir) i hi haurà un nou Govern demà (per avui)", va avançar el president egipci en una declaració televisada. Mubarak va lamentar "les víctimes innocents de tots dos bàndols" i va assegurar que les manifestacions "no haurien d'haver-se produït".\nA més, va declarar que "la sobirania serà retornada al poble" i ha recalcat que les "metes no poden ser aconseguides amb la violència, sinó amb diàleg nacional". Després de reconèixer que està "preocupat" per les mobilitzacions dels últims quatre dies, ha dit que ell "sempre ha estat al costat de la gent". "I seguiré fent-ho".


EL BLOG D'EN TXABI: mayo 2014\n... però no de proves atlètiques. Avui tocaven proves mèdiques: radiografies de la columna i ressonància magnètica, amb l’objectiu d’esbrinar, descobrir, què coi li passa a la meva maleïda esquena.\nJo estic convençut de què és més un tema muscular (per culpa dels meus molt més que curts isquiotibials) que no un tema de columna. Fins el dia 6 no tinc visita, així que haurè d'esperar.\nPerò el cas és què ja n’estic ben bé fins els ...\n(... com aquests dos que em vaig fotre ahir per sopar !)\nI demà m'estrenaré amb els entrenaments de Nike +, pujant des del Passeig de Gracia cantonada Consell de Cent fins a Diagonal; d'allà fins al Turó Parc; baixant per Urgell fins a l'Avinguda de Roma, Aragó, Rambla Catalunya, Diputació i altra cop fins a la botiga. A veure què tal...\n... poc més a dir: les imatges ho diuen tot. Cóm voleu que -ahir dissabte- estigui per Sant Julià de Vilatorta (Osona) i no aprofiti per calçar-me les meves Trabuco i pujar fins al Santuari de Puig-l'Agulla (caminant-trotant) i baixar (corrent-trotant). El paisatge per on corres és... aquesta meravella.\nEvidentment, després d'haver fet un àpat com cal a l'Hostal de Sant Marc (...i de la "siesta" de rigor abans d'arrancar a córrer muntanya amunt).\nCada cop m'agrada més el trail-running (...dins les meves possibilitats físiques, és clar).\nAmanida catalana... per un !\n(C.Q. 371 42-25-346)\nForça Barça... !\nAquesta Lliga ens la mereixem com el que més, diguin el què diguin...\nD'aquí a menys de 3 horetes, el desenllaç...\nDoncs ja he passat pel traumatòleg, especialista de la columna vertebral.\nDesprés de una breu exploració, després d’explicar-li jo el que em passava i des de quan, i a falta de radiografies i una ressonància magnètica -que m’haig de fer el dia 28 d’aquest mes- el ventall de possibilitats ha quedat ben obert:\nOpció A: Isquiotibials. Com que els tinc més curts que les mànigues de la meva samarreta de tirants del Tribanda, em tiren l’esquena cap endins, forçant-la, i provocant-me també tensió a la pelvis.\nOpció B: Problema amb algun disc (...no necessàriament una hèrnia).\nOpció C: Algun petit trencament els ossets de la columna.\nOpció D: ... qui sap ?.\nEl cas és que li he dit que, per córrer, no em molesta així que “no és resultat del impacte” el que em provoca el dolor. També li he dit que corro des de fa només 6 anys (vaig començar a fer-ho als 51) així que no és tampoc per “acumulació i desgast” per l’esforç de les curses...\nAixí doncs, haurem d’esperar al dia 28 per saber el què.\n... continuarà !\nEl món és molt gran. Hi ha llocs preciosos per veure i conèixer. Però, com en el metro:\n-“antes de entrar, dejen salir” que, traduït i regirat, ve a ser quelcom com dir:\n-“abans de sortir a veure món, descobreix i gaudeix del món que tens a tocar i no coneixes...”.\nPerquè tenint tant a ma petits paradisos com la nostra Costa Brava, no hi ha cap presa en descobrir-ne d’altres corrent.\nI això és el que vaig fer ahir: recórrer la Costa Brava -un bon tros- pels camins de ronda, del tram que va des de Sant Feliu de Guíxols fins a Palamós i tornar. Avui escriuré poc, molt poc, perquè les imatges parlen per elles soles. Però sí dir que va ser una bona caminada, tot sol, calçat altra cop amb les meves “Trabuco” i, “empastifat” de bronzejador i protector solar, perquè el matí es va llevar amb força sol.\nEm vaig despertar, però, una hora més tard del que havia planejat inicialment; i així estava “en ruta” poc abans de les nou del matí, en lloc de poc abans de les vuit com hauria desitjat. Dir que no pas tot el trajecte va ser per camins de ronda, perquè queden interromputs per marines, platges i passeigs marítims. Vaig fer més recorregut per camins de ronda a la tornada que a l’anada.\nUna mica més de 30 quilòmetres, caminant només acompanyat dels meus pensaments (portava el iPod al coll, però no el vaig engegar en cap moment).\nCinc hores i mitja gaudint del paisatge... amb la “penyora” final habitual sempre que surto des de casa a Sant Feliu de Guíxols: el trajecte acaba, sempre, cara amunt, i ben amunt, fins a dalt del Cap Ducal. És la meva particular “ cirereta del pastís”.\n(C.Q. 335 37-25-310)


base A arquitectura i cooperació: Biblioteca de Palmarin:s'acosta el final!\nA Palmarin, ja queden poques setmanes perque la Valèria i la Marta, voluntàries del segon torn, deixin l'obra i finalitzin la seva estada a Palmarin. L'edifici de la biblioteca ja està pràcticament acabat, però per deixar-lo ben enllestit hi ha mil i un detalls que cal fer! L'endarreriment del contenidor fa que algunes feines que estaven programades no es puguin fer, però això no frena a les voluntàries, que dia a dia troben feina per millorar a l'obra!\nAnyaya Bo! Què tal?\nSembla que l’espera del contenidor es una penitència per aquesta setmana santa. Fa dies que l’alcalde ho està gestionant i només cal una signatura, no sabem si es per la calor que porta l’armatan (vent que ve del desert) però el ritme senegalès es més lent que mai. Ja no ens fem il·lusions de que arribarà la setmana vinent, només esperem que arribi amb temps suficient per poder acabar tot.\nSembla mentida però cada dia trobem coses per anar avançant, hem acabat la fosa sèptica i hem netejat el pati de la biblioteca. També s’ha col·locat el fals sostre del lavabo. La porta d’entrada a la biblioteca ja està en marxa, hem comprat perfils metàl·lics per fer un marc al crintin i donar-li mes personalitat a l’hora que durabilitat. Hem fet l’encàrrec dels porticons de les portes d’entrada d’ambdós edificis per poder tancar quan sigui l’hora de col·locar llibres i mobles interiors.\nLa Senelec (companyia elèctrica) ja ens ha connectat a la xarxa general i en Malik (en fuster) ha pogut començar a posar el suport dels prestatges.\nDesprés d’un llarg debat i proves de pintura, ja tenim un color adient per l’exterior de la biblioteca. És un marró xocolata que combina molt be amb el color de la fusta, la palla i el crintin de la tanca. Aquest fet fa canviar molt l’aspecte de la biblioteca. El crintin que vam escollir per la tanca té pinzellades d’aquest marró i la veritat es que ha quedat molt be tot conjugat.\nDemà 4 d’Abril es el dia de la independència a Senegal i només treballarà l’equip de pintors. Entre això i que diumenge es Pasqua ens espera un cap de setmana mogudet.\nEsperem poder enviar fotos d’acabats la setmana vinent.\nBones festes! Un petó\ntreballant una closca de carbassa per fer el suport d'una lluminària\nLes nostres valentes voluntàries amb la tanca del pati de la biblioteca


Una Catalunya en suspens es prepara per a la independència - Diari La Veu\nEscriba el número 625307\nUna Catalunya en suspens es prepara per a la independència\nA migdia està previst que el Parlament vote la creació de la República Catalana\nImatge de la plaça de Sant Jaume de Barcelona plena d\_'estudiants.\nSón les 21.35 quan la porta del Parlament s'obri i sona un timbre rovellat de consergeria. Un cotxe oficial fa marxa enrere molt lentament i el baf humit del parc de la Ciutadella adopta un cos lleu fantasmagòric quan els focus de les càmeres s'encenen a l'uníson. Són cinc camallades i un gest un tant napoleònic de mà al pit dins la jaqueta. Només això, deu segons de Carles Puigdemont sota la porxada parlamentària. Ni una paraula, ni una mirada. Tampoc cap companyia.\nÉs la darrera imatge d'una jornada històrica, una mica histèrica, a estones histriònica. Un dia fet de molts dies i embolcallat per una espessa atmosfera psiquiàtrica. Tot per l'ànim canviant del president Puigdemont. Després d'un dimecres de moltes, llargues i, fins i tot, insomnes reunions a Palau, dijous clarejava amb el convenciment que la independència era inajornable. Però a migdia el president feia un gir brusc i comunicava als seus consellers i diputats la convocatòria d'eleccions autonòmiques. Calia, va esgrimir, frenar l'aprovació al Senat de l'article 155 i amb això la suspensió de l'autogovern.\nEl president de la Generalitat de Catalunya parla amb el conseller Jordi Turull. / ACN\nLa notícia provocava un desconcert proper al pànic. I també algun harakiri polític, com el dels diputats del PDeCAT, Jordi Cuminal i Albert Batalla, que renunciaven a l'acta. Els milers d'estudiants que protestaven contra el 155 a la plaça de la Universitat es traslladaven fins a la de Sant de Jaume. I les xarxes socials esdevenien un imparable moviment sísmic. Qui sap si tan potent com per a modificar l'orientació dels punts cardinals, però Puigdemont tornava a les 17.00 a la independència després d'una compareixença ajornada a les 13.30 i definitivament suspesa una hora després.\nA eixes hores el mateix sentiment trastornat contagiava la gent al carrer. A Sant Jaume els estudiants xisclaven, aplaudien, escridassaven i corejaven els mossos que custodiaven la porta del Palau. Tot alhora. I botaven frenèticament, d'estrofa en estrofa, dels Segadors a l'Estaca per a finalitzar amb l'himne del Barça. Un desconcert somatitzat per Álvaro de Marichalar, empresari germà de Jaime de Marichalar, d'un verd aristocràtic i amb un cartró a l’aire amb els lemes: "Catalonia is Spain" i "En contra de tots els 3%". Un esperit exaltat que acabava demanant protecció als mossos i, tot seguit, intentava agredir-los.\nGrup d'estudiants escoltant a la plaça de Sant Jaume la compareixena de Carles Puigdemont. / ACN\n"Visca Espanya i visca el senyor Rajoy!", irrompia a pas lleuger un dona pel mig de la plaça. "I visca el vi!", li responien uns joves que acabaven de plantar tres tendes de campanya amb símbols del 15-M. Minuts abans de les 17.00, la CUP demanava manifestar-se davant les seus del PEDCat i Esquerra. I minuts després de les 17.00 suspenia la proclama. Puigdemont havia tornat a la casella d’inici. "No hi ha garanties que el Partit Popular retire el 155", explicava i, de seguida, es justificava: "Ningú no podrà retreure a la part catalana voluntat de diàleg i de fer política. Ningú no podrà dir que no he estat disposat a sacrificis per a garantir que es posarien totes les facilitats al diàleg".\nLa pirueta feia retrocedir el rellotge novament al matí. La simetria emocional tornava als calendaris, als pronòstics i als ordres del dia. A les 18.00 s'iniciava el ple del Parlament entre rostres d'una serenor demacrada. Les abraçades lànguides i molt duradores entre diputats independentistes eren la metàfora del rumb restablit.\nConcentració a la plaça de la Font de Tarragona per a exigir la proclamació de la República. / ACN\nLa narrativa recuperava la linealitat i els discursos, el costum. I la política dels últims temps era novament biològica i es comminava a decidir divendres, ja hui, "segons el mandat de l'1-O", dia del referèndum, quan va guanyar l'opció de conformar una república catalana. La proposta es votarà a partir de les 12.00. Al voltant de 700 alcaldes seguiran la sessió al Parlament. I, des de les 10.30, ANC i Òmnium han convocat la ciutadania per a donar la benvinguda a la República. Més d'una hora abans del previst. Qui sap si per a vetlar davant possibles brots psicòtics d'última hora.\nEscriba el número 481875


El dissabte 23 de febrer tindrà lloc la inauguració de l’exposició fotogràfica “Escolta el llop”, del fotògraf Lluís Morera Bastidas, també anomenat “Avi Llop”. Aquesta exposició, organitzada pel Grup Fotogràfic d’Arenys de Munt, vol retre homenatge al naturalista canadenc R.D. Lawrence.\nLawrence va viure des de ben petit a Arenys de Mar i ja de gran es va traslladar al Canadà. Segons la seva autobiografia, en els boscos de pins, alzines i el mar Mediterrani que envolten Arenys de Munt i Arenys de Mar, va trobar l’alè vital que el va impulsar a defensar la natura i la seva fauna.\nL’acte d’inauguració es farà a les 7 de la tarda a la Sala d’Exposicions Mercè Paluzie i comptarem amb l’assistència de l’autor de les fotografies, que ens comentarà la seva obra.


Ets aquí:inici | Pares | Didàctica | Psicomotricitat a Infantil\nAquest curs està dirigit a mestres, professors, pedagogs, psicopedagogs, pares i a totes aquelles persones que estiguin interessats en la importància que té la psicomotricitat pels infants.\nÉs una guia pràctica i bàsica per poder saber per què és tan important el moviment pels infants, ja tant pel desenvolupament físic com per l’aprenentatge que duran a terme al llarg de tots els seus anys d’estudi.\nConèixer què diu el BOE de la psicomotricitat a l’aula d’Educació Infantil.\nDefinició de la psicomotricitat i una mica d’història de la mateixa.\nLa importància del joc a l’Educació Infantil.\nQuina és la funció del psicomotricitat.\nConèixer en què consisteix el desenvolupament.\nConèixer la importància de l’esquema visual i com treballar l’esquema corporal a l’aula o a casa.\nConèixer què és la lateralitat, la seva importància, i com poder-la treballar a l’aula o a casa.\nConèixer què és la coordinació espai-temps, la seva importància pel desenvolupament i aprenentatge, i com treballar-la tant a l’aula com a casa.\nConèixer què és i quina importància té el control tònic, postural i respiratori, i com treballar-ho tant a l’aula com a casa.\nConèixer què és la coordinació psicomotriu i com poder desenvolupar-la tant a l’aula com a casa.\nNocions bàsiques de l’avaluació psicomotriu.\nNocions bàsiques dels trastorns psicomotrius.\nAquest curs va dirigit a aquells mestres i professors, pedagogs, psicopedagogs, pares i altra gent interessada que volen saber perquè és tant important la psicomotricitat a l’Educació Infantil, tant pel desenvolupament físic com psicològic dels infants.\nNo és necessari cap coneixement bàsic per poder dur a terme el curs.\nEl curs té una durada de 30 hores. Durant aquestes hores, els alumnes han de llegir els diferents temes teòrics del curs i posar-los en pràctica completant les activitats i pràctiques proposades.\nAl final del curs hi ha una pràctica final que pretén resumir i concretar tot allò que s’ha après en una unitat didàctica per alguna de les assignatures que imparteixin els alumnes, on s’utilitzin totes o algunes de les tècniques apreses durant el curs.\nPer tal d’assolir el nivell requerit i per tant el títol o certificat associat, cal haver presentat un 75% de les activitats o pràctiques suggerides, així com la pràctica final del curs.


Proposta activitats extraescolars 2016-2017 | Entitats de Sant Vicenç de Montalt\nProposta activitats extraescolars 2016-2017\nhem actualitzat la pàgina de les activitat extraescolars amb les propostes per l’any que ve.\nCom podeu veure hi ha alguns canvis respecte a l’últim any.\nLes activitats al migdia queden les mateixes: ALOHA i ANGLÈS amb un canvi de horari per els grups d’Anglès.\nA la tarda, DANSA, BÀSQUET, FUTBOL SALA i AIKIDO continuen amb els mateixos horaris, monitors i modalitats. Com a novetat, hem contractat una empresa, Esplais Lúdics SL amb la qual hem introduït més activitats a la tarda, com ara CUINA FÀCIL, SOM CIENTÌFICS, SOM ARTESANS, JOCS PSICOMOTRIUS, BATUCADA, ROBÒTICA, VOLEIBOL, que es faran totes a l’escola.\nPer la natació continuarem amb SIGE SPORT CALDETES i CN Mataró, no comptarem amb SORLI SPORT.\nEstem pendents de confirmar com serà l’activitat de natació amb SIGE, si confirmem preus, horaris i modalitats de l’any passat o si haurà servei d’acompanyament. Us donarem més informació al Setembre.\nTambé hi haurà un nou servei d’acompanyament dels nens al Pavelló Municipal per aquelles activitats que es realitzen al pavelló i que no recullen els nens a l’escola, com ara Futbol al camp del Santvicentí, Judo, Patinatge i altres, de dilluns a dijous de 16.30 fins que comenci l’activitat en el lloc de destí.\nAmpliarem aquesta informació al Setembre.\nEl dia 20 de setembre a les 16.45 hi haurà una reunió informativa amb servei de monitoratge per les famílies que ho necessitin on podreu conèixer els monitors, rebre informacions detallades de cada activitat i aclarir qualsevol dubte.\nTotes les activitats extraescolars començaran a l’octubre.\nUs recordem que només es duran a terme les activitats amb un número suficient de participants.\nPer els horaris i més informació podeu visitar la pàgina Extraescolars 2016-2017 i les pagines de cada disciplina.\nHorari Extraescolars 2016-17.xlsx.pdf\nInici › AMPA Escola Sant Jordi › Proposta activitats extraescolars 2016-2017


L’Europa que suma\n17 maig 2021 16:04\nMelcior Comes | 02 novembre 2012\nEl president de les Illes, JR Bauzá, va renyar públicament el president de Catalunya, Artur Mas, per haver emprès un ‘debat que resta', és a dir, per haver fet l'aposta per l'estat propi començant pel dret a decidir. Es tractava d'un acte institucional per a reivindicar precisament l'Euroregió, aquell marc d'infraestructures poderoses en el qual hauria d'invertir l'estat espanyol si volgués potenciar l'economia i no el patriotisme centralitzador, sobretot quan aquest, a més, és inviable segons les pròpies autoritats europees que tenen l'aixeta dels recursos econòmics que el podrien fer possible a curt termini.\nLes infraestructures tenen un pes decisiu a l'hora de construir l'estat modern; si Espanya ha fracassat com a projecte de nació unitària en el sentit identitari i polític, ha estat per la incapacitat de crear un cos administratiu de prestigi i una gran capital econòmica i cultural capaç de fer renunciar les elits de les diferents nacions que estan dins Espanya a les seves identitats nacionals. Bauzá se sent a gust imaginant que pertany a les elits espanyoles -aquesta és la seva nació, tot i que a Madrid el menyspreen i no li donen el que és seu, o nostre-; Mas, al contrari, fidel a uns orígens i a una cultura, voldria potenciar el seu entorn més immediat, a través d'unes infraestructures no centralistes i fins i tot aconseguint, per la via democràtica, un estat propi dins el marc europeu.\nL'estat modern sol abraçar múltiples nacions; una d'elles, la més poderosa o nombrosa, s'encarrega, des dels mecanismes del poder de l'estat, d'emprendre una tasca de desgast, de crear una falsa racionalitat que estigmatitza la llengua minoritària i l'autogovern de la petita nació, i que fa sentir com a provinciana qualsevol passió per la identitat pròpia. Així, no hi ha altra raó que la raó d'estat, i no hi ha altra llengua que la comuna, és a dir, la que l'estat s'apropia com a llengua de poder. Hi ha un treball molt conscient que passa per privar la petita nació de mecanismes de reconeixement: la petita nació, dins el gran estat, acaba sent invisible. La cultura de l'estat es presenta com una cultura pura, com la pura raó o sentit comú; les altres cultures són estigmatitzades, menyspreades, acusades de viure a l'ombra esquifida del propi campanar.\nLes petites nacions es caracteritzen no per l'afany d'excloure's a si mateixes de la marxa de la història, sinó per la voluntat de ser-hi i treure el cap en el gran relat europeu, fent-se presents amb tarannà propi. Massa sovint, complint aquella dialèctica anunciada per Walter Benjamin, el progrés de les grans nacions no ha significat més que catàstrofe de les petites.\nPer Provincià, fa mes de 8 anys\nEl peix gros es menja el petit, però de vegades el petit s'escapa.


Manifestació contra l’LGTBI-fòbia a Barcelona, després de les agressions recents | DIRECTE – CATzona\nManifestació contra l’LGTBI-fòbia a Barcelona, després de les agressions recents | DIRECTE\nSense comentaris a Manifestació contra l’LGTBI-fòbia a Barcelona, després de les agressions recents | DIRECTE\nLa plataforma LGTBI.cat i Pride Barcelona convoquen una manifestació contra l’LGTBIfòbia a Barcelona aquest dijous, 22 de juliol, amb la intenció de donar una resposta clara i contundent a l’augment de les agressions i els discursos d’odi. La protesta es farà a les 19 h al passeig de Gràcia de Barcelona. L’acte, en forma de manifestació estàtica, tindrà controls d’accés per garantir mesures sanitàries de la covid-19.\nA partir de les 19 h cobrirem en directe aquesta manifestació. Podràs seguir-la en aquesta mateixa pàgina.\n“No podem romandre passius”\nLa convocatòria fa una crida a afegir-s’hi “totes les persones que desitgen una societat més inclusiva i democràtica“. Katy Pallàs, vicepresidenta de la plataforma LGTBI.cat, ha dit: “No podem romandre passius davant els discursos d’odi“.\nL’@OCL_H participa a la mobilització convocada per @LGTBIcat i @PrideBarcelona. Fer front a l’LGTBI-fòbia és una feina diària i permanent. Si vols venir amb nosaltres\n18:30 davant @BarcelonaLGTBI per dirgir-nos a Passeig de Gràcia. Repartirem samarretes. Acompanya’ns pic.twitter.com/SkM50trUyx\n— Observatori contra l’homofòbia (@OCL_H) July 21, 2021\nEscalada d’LGTBI-fòbia a Barcelona\nEl 9 de juliol, l’Observatori contra l’Homofòbia també va convocar una concetració per les agressions a Gràcia, en què van dir llavors que era un context d’”espiral de violència“. El Yuri i l’Andree van explicar en primera persona l’agressió “extremament violenta” que van patir durant la revetlla de Sant Joan a Gràcia.\nDes d’aleshores, també han transcendit agressions homòfobes a la Marina de Port i una agressió trànsfoba a Sants. La majoria dels agressors encara no s’han trobat. D’altres, com l’autor d’un atac homòfob al Poble-sec, sí que han estat detinguts, però han quedat en llibertat amb càrrecs.\nTot i que des de l’organització d’aquesta gran manifestació es fa especial menció al que es tracta de la primera convocatòria unitària en 44 anys, l’Assemblea Fúria Trans Autònoma de Barcelona ha fet la seva pròpia mobilització. El motiu, diuen, és la presencia de l’empresa Pride Barcelona com a organitzadora, que alguns col·lectius consideren que dilueix l’essència de la lluita.\nSegons l’assemblea, la presència en la protesta de partits polítics, cossos policials i de grans empreses fan que les reivindicacions actuals LGTBI s’hagin allunyat en excés del caràcter combatiu amb què es commemorava la revolta de Stonewall. La protesta alternativa és a les 18 h als Jardinets de Gràcia.\nRecuperem l’orgull, sense policia, sense partits.\nLes línies de bus V15, 7, 22 i 24 no circularan pel passeig de Gràcia a causa de la manifestació prevista a partir de les 19h. Seguint les indicacions de la Guàrdia Urbana, TMB ha informat que hi haurà afectacions al servei de bus entre Gran Via de les Corts Catalanes i el carrer d’Aragó.\nLínies V15, 7, 22 i 24 #busbcn: per manifestació, sense circulació al passeig de Gràcia.\nSeguim indicacions de @GUBBarcelona https://t.co/6lLE9VjauZ\n— TMBinfo (@TMBinfo) July 22, 2021\n← Compte enrere a Ransol per posar en marxa un aparcament molt esperat → El 40 % dels positius per covid i dels contactes estrets no respecten la quarantena de 10 dies


Tres empreses de Ponent s’ajunten durant el confinament per crear un vinagre de poma amb mel - Món Rural\nBadia, Cal Valls i Alemany volen fer visible la "qualitat i naturalitat" dels productes locals arreu del país\na Agricultura, Emprenedors, Portada, Productes de proximitat, Sector primari, Viure a rural\nPla mitjà on es poden veure els responsables de Vinagres Badia, Cal Valls i Mel i Torrons Alemany, mostrant el vinagre de poma i mel que han creat conjuntament, a Vilanova de Bellpuig, el 23 de setembre de 2020. (Horitzontal)\n‘Una il·lusió de sidra amb el dolç floral de la mel de lavanda’, així es la nota de tast del nou vinagre de poma amb mel de lavanda elaborat de forma artesanal per tres empreses familiars del Pla d’Urgell i la Noguera amb la intenció de cridar l’atenció dels productes de proximitat de Ponent. Neix de la mà de Vinagres Badia, Cal Valls, i Torrons i Mel Alemany, que van aprofitar el confinament per pensar el producte. És un vinagre natural sense filtrar ni pasteuritzar que conté la mare del vinagre i està elaborat amb suc de poma ecològica i mel de lavanda de cultiu ecològic molt seleccionada. En breu sortirà a la venda per satisfer els paladars més “gourmets” amb el lema “és temps d’amanir junts” per superar les dificultats de la covid-19.\nLa directora comercial de Vinagres Badia, de Mollerussa, Judith Badia, ha explicat que el vinagre és “100% ecològic i de proximitat”. En aquest sentit, ha destacat que les pomes es cullen al “punt just de maduració” i el mateix dia s’elabora el suc a Cal Valls, per tal de que sense passar per càmera, arribi a la vinagreria, situada a tant sols 4 quilòmetres. Allà s’inicia la fermentació per convertir el suc en vinagre i aleshores s’hi afegeix la mel de lavanda ecològica d’Alemany. Badia remarca que com que el vinagre no es filtra, conté la mare i a més a més no hi ha sulfits. Això fa que sigui més natural i compleixi unes “qualitats extraordinàries”.\nBadia afegeix que des del primer moment les tres empreses familiars van tenir clar que calia unir-se per posar en valor aquests tres productes. Per això, descriu el projecte com una “col·laboració amb sentit”, i més en una “època molt difícil” en que costa tirar endavant. Per això, han posat al vinagre el lema ‘és temps d’amanir junts’, i recomanen que es consumeixi partint de la base que és una “novetat mundial molt agradable al paladar”.\nDe la seva banda, el director de Mel i Torrons Alemany, Ferran Alemany, ha recordat que durant el confinament no podien treballar com ho fan normalment, però si que es podien comunicar virtualment i va ser a partir d’aquí que es va teixir l’aliança entre les tres empreses. Després de parlar amb la Judith Badia, van acordar que la mel de lavanda era la que, per les seves característiques, casava millor amb la idea del producte. Alemany assenyala que la mel és el seu “producte estrella” i en moments de crisi com l’actual “hi té molt a dir” ja que des de temps ancestrals ha contribuït guarint els humans de moltes malalties.\nEl responsable de Cal Valls, Rubèn Valls, ha comentat que ja des de fa quatre anys elaboren vinagres de poma amb Badia i ara s’ha decidit afegir la mel d’Alemany per fer una gamma més “gourmet”. Valls ha afegit que les pomes són totalment de proximitat i que no recorren ni 10 quilòmetres fins a la planta de tractament. Es fan servir varietats tardanes perquè porten més temps a l’arbre i són “més nutritives”. El vinagre es podrà comprar per Internet i en botigues especialitzades en alimentació ecològica.\nEtiquetes: La NogueraPla d'UrgellVinagre de Mel


Articles Archives - beYou\n4 AVANTATGES DE PORTAR PERFUM CADA DIA\nNo reservis el teu perfums per a una ocasió especial. T'expliquem quins són els avantatges d'utilitzar perfum diàriament.\n1. Faràs bona olor\nEncara que cada dia ens tirem desodorant, la seva funció no és que facis bona olor, sinó evitar que facis olor de suor. La fragància que desprèn quan t'ho apliques és de curta durada. Això no obstant, amb el perfum faràs bona olor durant tot el dia.\n2. Millora l'autoestima\nQuan portes el cabell brut o fas olor de suat, és molt probable que et sentis incòmode amb tu mateix. Això pot generar inseguretat amb les relacions socials. Per tant, una persona que sap que desprèn olor a perfum tindrà més confiança a l'hora d'interactuar.\n3. Millora les teves relacions\nQuan portes perfum desprens una aroma agradable. Per tant, és més fàcil atraure a la gent. Pensa-ho, al costat de qui preferiries asseure't en un autobús? Al costat d'una persona que fa mala olor o al costat d'una que faci olor de perfum?\n4. Diu molt de tu\nEl perfum és un senyal d'identitat. Així doncs, si utilitzes perfum cada dia, associaran aquesta olor amb tu. A més a més, també crearà una imatge d'una persona polida i que cuida el seu aspecte.\nSi aquests avantatges t'han convençut per portar perfum diàriament, BeYou t'ofereix l'oportunitat de crear un perfum per a cada ocasió amb les essències que més s'adaptin a tu.\nEl sàndal i les seves propietats\nEl sàndal o Santalum àlbum, és una espècie originària de l'Índia i considerat “arbre sagrat”. Actualment és utilitzat amb finalitats espirituals i religioses en aquest país.\nÚltimament, s'ha parlat molt sobre les propietats del sàndal per evitar la caiguda de cabell.\nEls resultats que evidencia l'article publicat a Nature Communications indiquen que l’ambientador de sàndal, de components sintètics, podria ajudar a evitar la caiguda del cabell. Tanmateix, cal recordar que, aquests resultats parlen de la caiguda del cabell, no per al seu creixement.\nA continuació us deixem unes anotacions escrites pel portal misremedios.com sobre les propietats, beneficis i usos d'aquest arbre tan interessant. https://misremedios.com/sustancias/sandalo-santalum-album/\n«Propietats del sàndal\nLes propietats relaxants i per al tractament de pells seques. A més a més, el sàndal té la capacitat de revitalitzar, d’animar, relaxar el cos i la ment, calmar la pell i afavorir la son.\nBeneficis del sàndal\nDel sàndal s'obté un oli dens, de color daurat, amb aromes subtils i que s'intensifica en una fragància de fustes exòtiques.\nPer a què serveix el sàndal\nEls usos del sàndal són:\nSuavitzar la pell seca i esquerdada, millorant la textura de tot tipus de pells.\nCalmar la depressió, l'ansietat i els sentiments de pànic. Transmet la sensació d'eufòria.\nMillorar la respiració i afavoreix la meditació i la creativitat, gràcies a la seva aroma.\nMillorar la qualitat del son, combatent l'insomni.\nEspantar a les arnes, col·locant petits sacs perfumats en els armaris amb aquest oli o amb petits encenalls.\nEl sàndal de beYou Perfums.\nEl nostre sàndal és natural. No conté cap component sintètic ni artificial. Està preparat i afinat per al seu ús en perfumeria.\nEls perfums de sàndal són ideals per usar-los durant la tarda, per la seva calidesa, especialment en el treball o per a reunions importants.\nEt recomanem el nostre cofre Absolute Pleasure o tria els teus perfums beYou Mini o beYou Mini Man Afternoon.\nPrendre la decisió de canviar de perfum no és tasca fàcil. Podríem trigar anys a trobar un perfum que s'adapti perfectament als nostres gustos.\nEn el cas dels homes, la majoria dels perfums que reben són provinents de regal.\nVolem que provis els Perfums BeYou i per això et regalem un Pack de 3 perfums mini que et permetrà combinar al teu gust.\nEn aquest post us proposem tres fragàncies realitzades amb els perfums de beYou Mini Man directament.\nProposta pel matí:\nAl matí et proposem una combinació de Cítrics (Spontaneusly Citrus) i Musk (skin to skin) concretament:\n2 tocs de Spontaneously Citrus\n1 toc de Skin to Skin\nJa veuràs com arribes amb energia renovada a la feina!\nProposta per a la tarda:\nA la tarda et proposem una combinació de Cítrics (Spontaneusly Citrus) i fustes (Luxury in Wood) concretament:\n1 toc de Luxury in Wood\nEt donarà confort i calidesa per afrontar la tarda!\nAquí hem de ser arriscats barrejant tres essències: cítric (Spontaneously Citrus), fusta (Luxury in Wood) i musk (Skin to skin) concretament:\n1 toc de Spontaneously Citrus\nPots posar un quart toc de la que més t’agradi i veuràs com triomfes!\nSi t’agraden aquestes essències les trobaràs també al cofre en gran BeYou Man on podràs personalitzar les propostes al teu gust i rebre GRATUÏTAMENT assistència per mail, Skype, whatsapp, facebook live etc.\nPerfums personalitzats per regalar i sorprendre\nÉs indiscutible que un dels regals estrella del Nadal són els perfums.\nEl problema arriba quan comprovem, un any més, que el món dels perfums és immens i hi ha moltes marques per triar. De cop i volta pensem: li agradarà aquest perfum?\nEl gust pel perfum és molt personal, de manera que, comprant qualsevol fragància, ens arrisquem a no encertar amb el regal. Per això, a beYou estem convençuts que cada perfum ha de ser únic.\nAquest any et proposem ser una mica més original: apostar per un perfum personalitzat per al teu estimat o estimada i demostra que us coneixeu perfectament.\nA més, beYou és l'última tendència de moda en perfums, ja que, en aquests darrers anys, el consum voraç de logotips ha fet que les celebritats es decantin per productes personalitzats.\nA beyouperfumes.com trobaràs 7 essències per poder crear el teu propi perfum segons els teus gustos personals. Podràs crear des de fragàncies florals i femenines mitjançat essències de rosa o gessamí, fragàncies basades en bases de fusta, molt intenses amb cedre, pàtxuli o vetiver.\nPerfums dolços amb notes afruitades o de vainilla, frescos amb tocs cítrics de llimona, flor de taronger ... La varietat és infinita!\nA més a més, podràs crear la teva pròpia fragància, dins de tots els nostres cofres trobaràs un llibre de receptes amb el qual també podràs recrear perfums dissenyats per prestigiosos perfumistes internacionals.\nAquest Nadal no regalis qualsevol perfum, regala el seu propi perfum amb Beyou!\nMillors perfums per l'estiu\nCada estació té els seus propis perfums ia l'estiu, les tendències es decanten pels perfums afruitats, florals o cítrics. Això es deu al seu refrescant aroma, perfecte per als dies de calor.\nPer al dia, les fragàncies més freqüents són les que es componen de:\n- Notes cítriques (llimona, taronja ...) són frescos i revitalitzants, el que genera un canvi d'actitud ple d'energia.\nSpontaneously Citrus està creada a força de bergamota, flor de taronger, mandarina i llimona. Sens dubte és una essència extremadament fresca i vigoritzant.\n- Notes fruiters (fruits vermells, coco, poma ...) els perfums afruitats tenen les mateixes facultats que els cítrics, així que si t'agraden més les olors dolços, l'essència Naughtily Fruity és una gran opció, ja que està creada amb muguet , fruits vermells, poma i un toc de gessamí.\n¿I a la nit?\nA les nits d'estiu es fan servir més perfums amb notes florals causa de la seva feminitat, frescor i elegància. Les més utilitzades són:\n- La flor del gessamí té una aroma que rejoveneix i revitalitza el teu estat d'ànim. A més, conté tots els elements per a la seducció. Night-Blooming Jasmine és una essència creada amb pètals de gessamí recollides a l'alba\n- Les roses atorguen un delicat perfum, un dels més sensuals i captivadors del planeta.\nRose Symphony és una essència creada amb pètals de roses naturals i amb una fórmula que farà que les roses inundin cada part del teu cos.\n- La vainilla tenen efectes relaxants i es troba present en molts perfums d'aquesta temporada causa de la seva dolçor. Intimate Vanilla és una essència molt femenina que denota proximitat i intimitat.\nJa pots aconseguir els millors perfums per a aquest estiu a www.beyouperfumes.com!\nBEYOUTRIOMFA A LA FIRA ANDOFLORA\nEl cap de setmana del 12 al 13 de Maig, Beyou va estar present a la 25º Edició d'Andoflora, una fira de flors molt famosa que se celebra a Andorra.\nA la caseta "Les olors de la vida" es proposava una experiència en la qual, el visitant, havia de explorar diferents aromes i endevinar de què es tractava cadascun. Tots els aromes es van dividir estratègicament en diverses seccions i cadascuna d'elles, pretenia evocar a les diferents etapes de la vida de l'ésser humà.\nEn ella, van poder gaudir de diferents olors com el de; piruleta, xocolata, canyella, terra mullada, gessamí, perfum clàssic d'home, colònia Nenuco per a nadons i finalment, el perfum d'Andoflora (perfum exclusiu que va crear Beyou per a l'esdeveniment).\nA l'altre estand, els visitants van poder olorar totes les essències de Beyou; Spontaneously Citrus (bergamota, flor de taronger, mandarina i llimona), Naughtily Fruity (muguet, fruits vermells, poma i gessamí), Rose Symphony (roses), Night-Blooming Jasmine (gessamí), Luxury in Wood (cedre, pàtxuli i vetiver ), Intimate Vanilla (vainilla) i Skin to Skin (musk i sàndal) i accedir a la seva compra.


Gandia impulsa una declaració institucional a favor de la pesca al tresmall amb el suport de totes les forces polítiques | Socialistes / Socialistas de Gandia. PSPV-PSOE\nGandia impulsa una declaració institucional a favor de la pesca al tresmall amb el suport de totes les forces polítiques\nHomeDestacatsGandia impulsa una declaració institucional a favor de la pesca al tresmall amb el suport de totes les forces polítiques\nEl Govern de Gandia ha promogut una declaració institucional a favor de la pesca al tresmall que es presentarà en el pròxim Ple del consistori gandià, convocat per al 22 d’octubre, a la qual s’han adherit de manera unànime totes les forces polítiques amb representació al consistori gandià. En la declaració institucional proposada pel Govern local s’insta al Ministeri per a la Transició Ecològica i el Repte Demogràfic a què modifique el projecte d’Orde Ministerial 30/2020 en la part que fa referència a la prohibició de pesca en l’espai de Lloc d’Importància Comunitària/Zona d’Especial Protecció per a les Aus (LIC/ZEPA) conegut per l’Almadrava.\nEl regidor socialista Miguel Ángel Picornell ha volgut agrair “la sensibilitat mostrada per tots els grups municipals davant el darrer problema que tant preocupa al sector pesquer, en este cas a la modalitat del tresmall”. Picornell ha recalcat que “els informes d’institucions acadèmiques com la Universitat d’Alacant són contundents a l’hora d’afirmar que l’activitat de la pesca artesanal no danya per a res les praderes de posidònia”.\nEn el text de la declaració institucional es posa de manifest que l’Ajuntament de Gandia sempre ha sigut respectuós amb el medi marí i un ferm defensor de la pesca artesanal com a una activitat sostenible, que no es limita tan sols a la vessant extractiva. També s’exposa que està suficientment acreditada la no afectació de les arts tradicionals pesqueres, especialment el tresmall, als fons marins amb presència de posidònia, les quals són perfectament compatibles amb la conservació marina.\nEls pescadors de Dénia i Xàbia ja s’han manifestat en contra de l’esmentada prohibició. Així, l’Ajuntament de Dénia ja ha presentat al·legacions amb el vot favorable de totes les forces polítiques allí representades. Per tant, el consistori gandià se sumarà per unanimitat a esta reivindicació de la Confraria de Pescadors de Gandia, així com dels pescadors de poblacions veïnes.


Canviar l’ordre i la temporització de les composicions al Keynote del Mac - Assistència d'Apple\nCanviar l’ordre i la temporització de les composicions al Keynote del Mac\nAl navegador de diapositives, fes clic per seleccionar la diapositiva amb les composicions que vols reordenar i, aleshores, a la part inferior de la barra lateral Animació , fes clic a “Ordre de la composició”.\nPer canviar l’ordre d’una composició, arrossega-la a una altra posició de la finestra “Ordre de la composició”.\nPer veure quines composicions s’apliquen a un objecte, fes clic a l’objecte a la diapositiva; les composicions corresponents es tornaran de color blau a la finestra “Ordre de la composició”.\nPer canviar la temporització d’una composició, fes clic per seleccionar la composició a la finestra “Ordre de la composició”, fes clic al menú desplegable Inici i selecciona una opció:\nDesprés de la transició: la composició es reprodueix quan acaba la transició de la diapositiva. Per indicar el temps que ha de passar fins que la composició es reprodueixi, fes clic a les fletxes situades al costat del camp Retard.\nEn fer clic: la composició es reproduirà quan facis clic. Si configures diverses composicions per reproduir-se en fer clic, la primera es reproduirà amb el primer clic, la segona amb el segon, i així successivament.\nAmb composició [número]: La composició es reproduirà al mateix temps que la composició anterior. Aquesta opció no estarà disponible si les composicions adjacents no es poden reproduir al mateix temps.\nDesprés de la composició [número]: La composició es reproduirà quan acabi la composició anterior. Per indicar el temps que ha de passar fins que la composició es reprodueixi, fes clic a les fletxes situades al costat del camp Retard.\nPer fer que una composició es reprodueixi automàticament després d’una altra, arrossega-la a sobre de l’altra (de manera que quedin fusionades a la finestra).\nPer editar diverses composicions alhora, fes clic en una composició i, mantenint premuda la tecla Ordre mentre fes clic en altres composicions, canvia la seva temporització.


La XXVII Mostra de Jazz aterrarà als barris de la ciutat - Sant Boi Diari\nDel 19 d’octubre al 30 de novembre Sant Boi celebrarà la XXVII Mostra de Jazz. Enguany el certamen inclourà sis concerts a diferents barris de la ciutat i tota una sèrie d’activitats relacionades amb aquest gènere. Com a novetats de l’edició, hi haurà una exposició, música al carrer a càrrec de les escoles de música de la ciutat i una ballada de swing.\nPer l’edició d’aquest 2018 la Mostra comptarà amb la presència de dos artistes internacionals de gran nivell. Mentre que l’hongarès Tony Lakatos actuarà amb el santboià Toni Solà el dia 26 d’octubre, la vocalista nord-americana Michele Hendricks ho farà el 16 de novembre. A més, La Mostra comptarà amb noms propis del territori català com son el pianista Gerard Nieto (19 oct.), el guitarrista Josep Soto (9 nov.), el trompetista Guillermo Calliero (23 nov.) i el conjunt The Big Jamboree (30 nov.).\nActivitats i novetats.\nMés enllà dels concerts, des del dia 5 de novembre es podrà veure l’exposició «Night & Day», obra de l’artista francesa Michèle Carrandié. En aquesta, Carrandié presentarà els retrats de 15 personatges de la història del jazz: Ella Fitzgerald, Louis Amstrong, Nat King Vole, Johnny Hodges, Sarah Vaughan, Clifford Brown, Miles Davis, Duke Ellington, Chet Baker, Sonny Rollins, Elvin Jones, Billie Holliday, Thelonius Monk,, John Coltrane, Charlie Parker, Abbey Lincoln i Dexter Gordon.\nPel que fa a la resta d’activitats, s’ha de destacar que la Big Band Escola Moderna Cultura F, l’Escola Pilar Villanueva,l’Escola de Música de l’Escola Llor i la Banda de l’Escola Municipal de Música Blai Net dinamitzaran l’espai públic amb música en directe per diferents punts de la ciutat. A més, també hi haurà una sessió dedicada a les famílies, una proposta innovadora d’humor i una ballada de swing.\nTags:jazz Mostra de jazz música tony lakatos\n← Les bicicletes podran circular pel centre als carrers de zona 30\nEl Santboià suma la segona victòria i surt del descens →


Activa el teu cercle\nEls Cercles de PODEM són una eina per a la participació, el debat i la relació activa de PODEM amb la societat, en els quals es pot col·laborar de maneres diverses i on no se li demana el carnet a ningú.\nExisteixen Cercles PODEM en els diferents districtes i també en barris de Barcelona. Si vols col·laborar amb persones que viuen a prop teu a sota tens un directori actualitzat dels cercles de districte i de barri de Barcelona, perquè puguis contactar amb ells fàcilment.\nDes del 26 de juny vivim un canvi de cicle. Totes les victòries que hem aconseguit en l'electoral toca traslladar-les a cada barri, a cada poble del nostre país. Toca demostrar en el nostre entorn més proper que Podem és una força útil capaç de transformar la realitat tant en les institucions com al carrer.\nPer això toca fer un pas decisiu per avançar cap al nou Podem: l'ACTIVACIÓ DE CERCLES.\nActiva el teu cercle!\nEn què consisteix l'activació de cercles? És molt senzill. N'hi ha prou amb demostrar que el vostre cercle s'ha reunit en els dos últims mesos, que teniu un enllaç d'organització i que participen amb regularitat almenys 5 persones.\nUna vegada s'hagi comunicat correctament a la vostra Secretaria d'Organització Autonòmica, el vostre cercle queda reconegut com a Cercle Actiu i d'aquesta forma obtindrà tots els drets d'aval, de participació i de vot en Podem.\nMapa Podem estatal\nzxk ¡Ayúdenos a prevenir SPAM!


Almenys 1.197 persones han mort a les carreteres el 2017, 36 més que 2016\nRecurs d'accident de trànsit\nAlmenys 1.197 persones han mort a les carreteres espanyoles durant 2017, 36 més que el 2016, quan es van comptabilitzar 1.161 morts. Aquest còmput només té en compte els morts en vies interurbanes i les dades estan comptabilitzades a 24 hores.\nSet morts en un accident de trànsit a Girona\nA més, suposa la pitjor dada en nombre de víctimes mortals des de 2013, any en què es van registrar 1.134 morts, 63 menys que 2017.\nAixí mateix, 2017 es converteix en el segon any consecutiu que s'incrementa el nombre de víctimes mortals a les carreteres després de 14 anys seguits de descensos en morts. El nombre de morts a les carreteres ja va superar el del total de 2016 el passat 19 de desembre.\nDes de 2004, la sinistralitat viària ha anat disminuint any rere any, fins que aquesta tendència es va trencar el 2016, amb 30 morts més que en 2015. A més, des de fa dues dècades no es produïen dos anys consecutius d'augment en les víctimes mortals.\nA aquesta dada provisional caldria sumar el dels morts en vies urbanes, que no es dóna a conèixer fins a la presentació del balanç de Trànsit de l'any. Des de 2011, els morts en vies urbanes superen els 300.\nEl 2016, un total de 390 persones van morir en aquest tipus de vies, segons el còmput realitzat a 24 hores de la DGT. Juntament amb els morts a les carreteres (1.161), 2016 va tancar amb 1.551 morts.\nEn qualsevol cas, prenent com a referència el còmput a 30 dies, que es coneix amb posterioritat al de 24 hores, 2016 tancava amb 1.291 morts en vies interurbanes, i es convertia en el quart any consecutiu en què augmentaven les víctimes mortals.\n23 MORTS DES DEL DISPOSITIU ESPECIAL DE NADAL\nRespecte a les dades provisionals de 2017, per mesos, desembre tanca amb, almenys, 92 morts, mentre que desembre de 2016 va tancar amb 83 morts. Segons dades provisionals de la DGT, 64 persones van perdre la vida fins al 19 de desembre. El dia 20, almenys quatre persones van perdre la vida i el 21 ho va fer una altra persona més.\nDes del 22 de desembre, data en què va arrencar l'operació especial de Nadal de la DGT, han mort 23 persones en 21 accidents. Encara que aquesta dada està comptabilitzat fins l'1 de gener de 2018.\nEl 2016 també van morir 23 persones en les dates en que va donar inici l'operació especial de Nadal, encara que aquest dispositiu va arrencar un dia més tard, el 23 de desembre. El dispositiu especial va tancar amb 34 morts en 32 accidents mortals registrats fins al dia 8 de gener, dia en què va finalitzar l'operació especial de la DGT.\nEl dispositiu especial de Trànsit de 2017 va arrencar el divendres 22 de desembre a les 15.00 hores i dura fins a les 00.00 hores del diumenge 7 de gener. Per a aquest període, la DGT preveu 17 milions de desplaçaments, més de 300.000 més respecte a l'any passat, amb la mateixa durada.


La Domòtica Intel·ligent per a habitatges a Barcelona - SIGNUM\nHome / Sistema domòtica intel·ligent / La Domòtica Intel·ligent per a Habitatges\nSistema domòtica intel·ligent\nViure en una casa amb un sistema de domòtica intel·ligent solia existir només en pel·lícules de ciència-ficció.\nUn avanç ràpid fins a l’actualitat i les llars connectades i els dispositius intel·ligents s’estan convertint ràpidament en la norma el domòtica intel·ligent.\nLa tecnologia per a un habitatge amb domòtica intel·ligent\nSeguretat a la teva casa amb domòtica intel·ligent\nVídeo porters, càmeres i sistemes de seguretat\nPanys amb reconeixement facial i empremtes dactilars\nTecnologia sostenible per a una llar intel·ligent\nParets de plantes vives\nIl·luminació adaptada a l’ésser humà\nCuina amb domòtica intel·ligent\nPlaques de cocció de cuina\nDutxes intel·ligents i banyeres a la teva casa domòtica intel·ligent\nVàters sense contacte i bidets digitals\nFer un gimnàs amb domòtica intel·ligent\nMiralls de fitness amb pantalla tàctil\nEquip d’entrenament amb domòtica intel·ligent\nNecessites més informació de com fer una instal·lació domòtica intel·ligent?\nLa tecnologia de la llar intel·ligent ha transformat tots els aspectes de la vida casolana, des de la seguretat i les tasques bàsiques de la cuina fins a com es construeix una casa.\nFa que les nostres vides siguin més còmodes, econòmiques, convenients i segures.\nSi no ha actualitzat la seva llar amb l’última tecnologia, hi ha moltes maneres de començar.\nSi les seves necessitats són relativament simples, existeixen opcions assequibles que poden brindar comoditat, no obstant això, si desitja fer tot el possible, pot crear un espai modern i completament connectat.\nPer tant, consulti els últims productes de tecnologia per a la llar intel·ligent que pot agregar a la seva llar avui.\n“Hola *Alexa, posa la meva llista de reproducció d’exercicis”. Si bé els assistents de veu existeixen des de principis del 2010, ens ha portat un temps acostumar-nos a parlar amb aquests dispositius.\nEls comandos més populars d’avui demanem als assistents de veu que reprodueixin música, responguin una pregunta, encenguin les llums, proporcionen el clima i estableixi recordatoris, alarmes i temporitzadors.\nA mesura que avança la intel·ligència artificial (*IA), els assistents virtuals es tornaran més personalitzats per a les persones.\nLes noves funcions, com la detecció de veu, poden reconèixer qui està parlant i crear una experiència única i personalitzada, com anomenar o oferir recomanacions musicals que s’adaptin al nostre estil musical.\nUna de les majors tendències tecnològiques per a la llar intel·ligent és invertir en vídeo porters, càmeres de seguretat i sistemes d’alarma.\nEn conjunt, un sistema de seguretat per a la llar intel·ligent estandarditzada pot ser una de les millors inversions que pot fer per a protegir la seva família i la seva llar.\nEls timbres d’intel·ligents de vídeo i les càmeres de seguretat per a la llar ara tenen visionat en directe que permeten als usuaris veure i parlar amb les persones a la porta des de pràcticament qualsevol lloc.\nEls sensors de moviment poden detectar i registrar l’activitat que pot activar una alarma o una notificació telefònica i alertar a les autoritats.\nLa instal·lació d’aquests pot proporcionar aquesta sensació addicional de seguretat sabent que la seva llar està sent monitorat 24/7.\nLa instal·lació de panys de reconeixement facial o d’empremtes dactilars pot canviar la seva vida, especialment si sempre perd la clau de recanvi.\nLa tecnologia biomètrica i Bluetooth ja s’han introduït en telèfons i tauletes, però ara estan començant a ser més comunes en els panys de les portes.\nAmb només un cop d’ull o escaneig d’empremtes dactilars, un cadenat pot reconèixer a una persona en enfocar-se en trets facials o patrons d’empremtes dactilars per a detectar si són benvinguts o no.\nAquesta tecnologia també es pot sincronitzar amb una aplicació de telèfon o per Bluetooth perquè els propietaris puguin bloquejar i desbloquejar una porta de manera remota amb només tocar un botó.\nT’imagines tenir el teu propi guàrdia de seguretat patrullant pels passadissos mentre no estem a casa? Si bé això actualment no pot ser possible avui dia, la innovació dels drons ha avançat en l’espai de la seguretat a casa.\nA diferència de les càmeres de vídeo tradicionals, els drons proporcionen una millor activitat terrestre i poden cobrir més àrees.\nMentre estem fora, la tecnologia de drons automatitzats dins de la nostra llar monitorant les diferents habitacions i àrees.\nFa un pas més, els usuaris poden crear rutes de mapes perquè les segueixi el dron.\nL’ús de panells solars per a la generació d’energia en el lloc s’ha convertit en una alternativa popular a l’electricitat tradicional, especialment en ciutats que reben molt sol durant tot l’any.\nAra, els arquitectes i dissenyadors estan trobant formes úniques d’incorporar panells solars en el disseny d’una casa, no sols en el sostre.\nEls panells solars es poden usar de diferents maneres que poden estalviar als propietaris centenars d’euros per mes, com escalfar aigua, proporcionar energia i carregar vehicles elèctrics.\nLes plantes són una forma divertida de donar-li color i vida a la teva llar. Les parets vives, també conegudes com a parets verdes, poden ser una excel·lent manera de dissenyar fons senzills per a crear un punt focal cridaner en la seva llar.\nA més del disseny, les parets vives serveixen per a múltiples propòsits de sostenibilitat.\nEs poden utilitzar per a millorar la qualitat de l’aire com a filtre de contaminants naturals de l’aire, servir com a amortidor de soroll i crear aïllament addicional durant els mesos d’hivern.\nLes parets vives també es poden configurar per a filtrar l’aigua dels lavabos, dutxes i electrodomèstics.\nL’aigua es redirigeix a la part superior de la paret, filtra i irriga les plantes, i es tracta per a la seva reutilització, creant l’última peça de tecnologia intel·ligent per al medi ambient.\nLes bombetes intel·ligents són un excel·lent punt d’entrada a la tecnologia per a la llar. Connectades a un dispositiu intel·ligent, las bombetes poden ajudar-te a lluir com si estiguessis a casa quan estàs de vacances, canviar els colors segons el teu estat d’ànim, estalviar en el consum d’energia i apagar totes les llums còmodament amb un sol comando de veu.\nL’ús de llums intel·ligents per a la llar en tota la casa també pot millorar dràsticament l’aparença d’una habitació o espai a l’aire lliure.\nConsiderem agregar bombetes intel·ligents en la nostra cuina, dormitoris i fins i tot en l’entrada per a ajustar el to i la lluentor segons el que pugui estar sentint.\nEls costos de calefacció i refrigeració representen la meitat de la factura mitjana dels serveis en els nostres habitatges. Els reguladors intel·ligents busquen solucionar aquest problema.\nDesprés de fer una instal·lació domòtica intel·ligent, els termòstats poden aprendre horaris per a modificar les temperatures segons les activitats de la llar.\nTambé poden rastrejar l’ús diari i mensual per a tenir una idea de cap a on es dirigeixen la calor i l’aire i ajustar les temperatures segons la temporada.\nPer a aquells que els encanta cuinar, considerem agregar electrodomèstics intel·ligents a la seva cuina. Els refrigeradors d’avui dia poden rebre trucades telefòniques, connectar-se a la televisió, estalviar energia i proporcionar receptes.\nNo obstant això, la nova tecnologia de frigorífics intel·ligents va més enllà. Si estem fora de casa i des del supermercat volem verificar què necessitem comprar, alguns frigorífics ens permeten accedir a les cambres integrades a través del nostre telèfon intel·ligent per a veure què hi ha dins sense importar on estiguem.\nEls forns intel·ligents també estan començant a incorporar connectivitat telefònica. Podem preescalfar el forn de camí a casa, ajustar els temporitzadors de manera remota i rebre notificacions per missatge de text quan el menjar estigui llest.\nPodem desfer-nos de les plaques de cocció de granit i triar superfícies de treball intel·ligents. Una de les últimes tecnologies en plaques de cocció de cuina inclou una aigüera que pot desaparèixer i aparèixer amb un sol moviment de la mà.\nLa domòtica de la llar també busca abordar problemes com el consum d’aliments. S’estan introduint bàscules de cuina en la mateixa placa de cocció envers sensors que mesurin i pesin els ingredients.\nAmb les dades, una aplicació mòbil pot proporcionar receptes seleccionades amb l’objectiu de preparar menjars deliciosos sense desaprofitament d’aliments.\nUna forma divertida de gaudir de l’hora del bany, és instal·lant un capçal de dutxa amb altaveu *Bluetooth.\nAquests sistemes de veu es connecten fàcilment al nostre dispositiu mòbil per a escoltar les nostres cançons favorites mentre ens dutxem.\nPer a una cosa més sofisticada, les dutxes estan començant a funcionar com a quarts de vapor en atrapar el vapor per a provocar l’obertura dels porus de la nostra pell.\nEl bany és un dels llocs més plegats de gèrmens de la llar. Els vàters intel·ligents altament avançats busquen mantenir les coses netes i còmodes.\nPodent integrar tapes d’obertura i tancament automàtic, seients amb calefacció, sistemes d’aigua amb temperatura controlada. Per a refrescar-se, els bidets digitals també es poden automatitzar per al funcionament amb mans lliures.\nEls miralls de fitness amb pantalla tàctil muntats en la paret són l’última moda en tecnologia de gimnàs a casa.\nSi et falta la motivació d’un entrenador personal, simplement encén la pantalla i deixa que un entrenador de *IA et proporcioni entrenaments guiats i programes de condicionament físic que s’ajustin als teus gustos.\nLa nova tecnologia també inclou observadors virtuals, sensors per a monitorar cada repetició i mesurar el teu progrés en temps real.\nL’entrenament en grup remot també s’ha tornat més popular, i els grups poden treballar junts virtualment des de la comoditat de la seva llar mentre mantenen l’entrenament, la música i l’ambient que la gent fa en un gimnàs.\nSi el teu és organitzar el teu entrenament, existeixen molts productes que t’ajudaran a realitzar un seguiment dels teus objectius fitness.\nLes manuelles intel·ligents i els pesos russos poden canviar automàticament pesos de fins a 2kg i realitzar un seguiment de les repeticions amb només tocar un botó.\nAquests són perfectes per als propietaris de gimnasos, busquen realitzar entrenaments simples com a premses d’espatlles i pes mort.\nAquests sacs de boxa intel·ligents venen equipats amb rastrejadors que col·loques al voltant de la teva mà per a rastrejar la velocitat del cop i el nombre de cops a través d’una aplicació.\nAquesta funció és perfecta per a la persona que desitja un entrenament ràpid i específic.\nSeguint les últimes tecnologies, entenem la domòtica intel·ligent com una integració de l’automatització en els sistemes de l’habitatge amb una connectivitat màxima amb l’usuari.\nUn sistema domòtic ha d’aportar seguretat, confort, estalvi i connectivitat en els graus que l’usuari requereixi.\nUs deixem uns consells per a realitzar un pressupost d’instal·lació de domòtica i si necessites més informació al respecte, contacta amb nosaltres i respondrem a totes les teves preguntes.


Notícies - Les EMD demanen a Mas canviar el projecte de Llei de Governs Locals\nLes EMD demanen a Mas canviar el projecte de Llei de Governs Locals\nLes EMD s'uneixen per encabir les seves demandes a la Llei de Governs Locals (29/set/13)\nLes EMD catalanes fan front comú davant les lleis de governs locals catalana i estatal (28/set/13)\nEls partits del ple, a favor i en contra del projecte llei dels governs locals (31/jul/13)\nLa Generalitat aprova la llei de governs locals plantant cara a la reforma local del PP (31/jul/13)\nLa trobada amb el president Mas s'ha fet aquest dimecres / Font: EMD de Valldoreix\nel 10/oct/13 Adrià Claramunt Política PDF\nEl president de l'EMD de Valldoreix i l'Agrupació d'EMD de Catalunya, Josep Puig, demana suport al president de la Generalitat per modificar el sistema electoral que preveu el projecte de Llei de Governs Locals de Catalunya i millorar-ne la representativitat. En una reunió amb Artur Mas, Puig proposa que es mantingui l'elecció directa del president de l'EMD i que el càrrec s'acompanyi d'una llista associada al candidat per establir el plenari i el govern.\nJosep Puig i el vicepresident de l'AEMDEC, Pere Panisello, s'han reunit aquest dimecres amb el president de la Generalitat, Artur Mas, a qui han traslladat els seus temors davant l'actual redactat del projecte de la llei, que afectarà els 27.000 catalans que viuen en les 63 EMD.\nPuig ha destacat que busquen un sistema d'elecció més pràctic pels votants i més representatiu a l'hora de formar el plenari de les EMD.\nAmb el redactat actual del projecte de llei passaríem de dues a tres urnes a Valldoreix i això no és pràctic.\nSegons els mateixos representants de l'AEMDEC, el govern no tanca la porta a incloure les seves propostes i que també inclourien la modificació de la denominació dels càrrecs electes de les EMD per equiparar-se a les dels ajuntaments. D'aquesta manera el fins ara president de l'EMD prendria el nom d'alcalde d'EMD i els vocals passarien a ser regidors d'EMD.\nUna altra demanda de les EMD és que es canviï l'actual redactat que fixa en 10.000 habitants el topall per esdevenir municipi i que quedi fixat en 5.000, en consonància amb la realitat actual del país. El 75% dels municipis dels 947 de Catalunya té menys de 5.000 habitants.\nLa Llei de Governs Locals entrarà en breu en fase de debat parlamentari.


Renuncia al càrrec el conseller de les comunitats portugueses empresonat per abús sexual - Altaveu el diari digital d'Andorra\nRenuncia al càrrec el conseller de les comunitats portugueses empresonat per abús sexual\nMalgrat que la llei preveu que la substitució del també president de la Casa de Portugal s’hauria fet de forma automàtica, la dimissió voluntària facilita l’acceleració del procés\n04/05/2018 (16:45 CET)\nDavid Borges va ser escollit el setembre del 2015 conseller de les comunitats portugueses al Principat. | ARXIU\nEl fins ara conseller de les comunitats portugueses, David Lionel Borges, ha renunciat formalment al càrrec arran del seu empresonament per un presumpte delicte d’abús sexual a un menor. Borges va fer el pas per iniciativa pròpia per facilitar el seu relleu i que la seva substitució es demori el mínim temps possible, amb la qual cosa la institució en surti tan poc malparada com es pugui. La carta de renúncia la va transmetre ja des del centre penitenciari estant, segons que han confirmat fonts consulars.\nLa secretaria d’Estat de les comunitats portugueses, de la qual depèn el càrrec que Borges ocupava des del setembre del 2015, estava al corrent de la situació de qui també és president de la Casa de Portugal des de l’endemà del seu empresonament. Borges, de 36 anys, va ser detingut dimecres de la setmana passada després que els pares d’una menor d’edat el denunciessin per un suposat delicte contra la llibertat sexual. La Batllia va decretar el seu processament i internament a la presó dijous passat a darrera hora de la tarda.\nDavid Borges va enviar des de la Comella un escrit en què deixava clar que vista la seva situació plegava i ara la secretaria d’Estat haurà de decretar des de Lisboa el relleu formal\nPel simple fet d’estar formalment acusat en un procés penal, Borges hauria estat substituït com a mínim temporalment de forma automàtica segons la legislació que regula l’organització i el funcionament del Consell de les Comunitats Portugueses, tal i com l’Altaveu va avançar dissabte. Tot i l’automatisme previst en la normativa lusitana, la renúncia voluntària accelera el procés de relleu. I la secretaria d’Estat hauria d’anunciar en breu que el suplent de Borges, José Manuel da Costa (a la fotografia petita), el succeirà en el càrrec fins a l’acabament del mandat o fins que hi hagi una resolució judicial que exculpi de l’acusació que es formula contra el fins ara conseller de les comunitats portugueses al Principat.\nJosé Manuel da Costa.\nDa Costa té previst assumir el càrrec, segons fonts properes a la comunitat portuguesa, malgrat no tenir-ho previst ni tampoc tenir pràcticament cap vincle amb el càrrec. No obstant, és un home també prou conegut entre una part notable del col·lectiu lusità resident a Andorra. Da Costa és el president del club de futbol Penya Encarnada, històricament lligada a la Casa del Benfica.\nInicialment, el mandat dels consellers és per a quatre anys. David Borges va ser elegit -de fet era l’únic candidat- en unes eleccions celebrades el setembre del 2015. En conseqüència, a finals de l’any que ve s’haurien de celebrar nous comicis. Però el cert és que tot plegat és una incògnita. I no és fins que el ministeri d’Afers Estrangers portuguès publica el decret de convocatòria electoral que s’aclareixen els termes exactes. Hi ha hagut èpoques que els terminis es dilaten molt. En qualsevol cas, en tots els territoris on hi ha implantades comunitats portugueses aquestes eleccions es fan al mateix dia.\nDiverses fonts han reconegut que la commoció, barreja de sorpresa, incredulitat i estupefacció, entre la comunitat portuguesa continua sent molt elevada. La naturalesa del delicte de què s’acusa David Borges, que assegura que es pensava que el menor amb què hauria mantingut relacions sexuals tenia ja 16 anys (quan sols en tindria uns 14) i que defensa que tot plegat va ser consentit, és “tan sensible com desagradable”, han remarcat les fonts, que temen que tot plegat pugui esquitxar de forma general la imatge del col·lectiu lusità al Principat.\nLa previsible (i malaurada) estocada de mort de la ‘Casa de Portugal’\nEmpresonat el responsable d’una comunitat de residents per abusar d’un menor